‘এসআইআর আতঙ্কে’ ক্ষতিগ্রস্ত পরিবারের জন্য আর্থিক সাহায্যেরও ঘোষণা মুখ্যমন্ত্রীর

কলকাতা: রাজ্যে শুরু হয়েছে এসআইআরের (SIR in West Bengal) কাজ। রীতিমতো আতঙ্কের পরিবেশ তৈরি করেছে এসআইআর। আতঙ্কে আত্মহত্যার অভিযোগ উঠেছে একাধিক। ভয়ে হৃদরোগে আক্রান্ত হয়ে মৃত্যুর খবরও প্রকাশ্যে এসেছে। ‘এসআইআর আতঙ্কে’ মৃত এবং অসুস্থদের পাশে দাঁড়ানোর বার্তা মুখ্যমন্ত্রী মমতা বন্দ্যোপাধ্যায় (Mamata Banerjee)। এসআইআর আতঙ্কে মৃতদের (SIR Death in West Bengal) পরিবার পিছু ২ লক্ষ টাকা করে আর্থিক সাহায্য ঘোষণা করলেন তিনি। অসুস্থদেরও রাজ্যের তরফে আর্থিক সাহায্য করা হবে বলে জানিয়েছেন মমতা।

মুখ্যমন্ত্রী মঙ্গলবার জানিয়েছেন, এখনও পর্যন্ত রাজ্যে ‘এসআইআর আতঙ্কে’ ৩৯ জন সাধারণ মানুষের মৃত্যু হয়েছে। তিনি বলেন, ‘‘এঁদের প্রত্যেকের পরিবার ২ লক্ষ টাকা করে অর্থসাহায্য পাবে।’’ অসুস্থ হয়ে চিকিৎসাধীন ১৩ জন। এঁদের মধ্যে ‘কাজের চাপে’র শিকার ৩ জন বিএলও রয়েছেন। এই ১৩ জন পাবেন ১ লক্ষ টাকা করে আর্থিক সহায়তা। এরপরই মমতা বলেন, “দুর্ঘটনায় মৃত্যুতে যদি সাহায্য করা হয় এখন কেন করব না? মনে রাখতে হবে, মেয়েরা সংসার সামলায়, সরকারও।” প্রসঙ্গত, বাংলায় এসআইআর চালু হয়েছে গত ২৮ অক্টোবর। প্রথম দিনেই আত্মহত্যা করেন প্রদীপ কর নামে উত্তর ২৪ পরগনার খড়দহের বাসিন্দা। এনুমারেশন ফর্ম পূরণ এবং জমা নেওয়ার প্রক্রিয়ার চলাকালীন ৩৯ জনের মৃত্যু হয়েছে বলে মুখ্যমন্ত্রীর দাবি। সূত্রের খবর, এঁদের মধ্যে প্রায় অর্ধেক আত্মহত্যা করেছেন। বাকিদের মৃত্যু হয়েছে হৃদ্‌রোগে আক্রান্ত হয়ে এবং ব্রেন স্ট্রোকে।