৩৪ লক্ষ আধার নম্বর নিষ্ক্রিয় রাজ্যে! সংবিধান না মেনে এই কাজ, বিরাট অভিযোগ তৃণমূলের

কলকাতা: SIR ঘিরে পার্দ চড়ছে রাজ্যে (SIR in West Bengal)। সেই আবহেই UIDAI কর্তৃপক্ষ জানিয়েছেন, ৩৪ লক্ষ মৃত ভোটারের আধার নম্বর নিষ্ক্রিয় করা হয়েছে। ১৩ লক্ষ এমন মৃতের নাম মিলেছে, যাঁদের আধার কার্ড ছিল না, এমনটাই জানিয়েছে রাজ্য নির্বাচন কমিশনকে (Election Commission)। তার পরেই সংসদে ইউআইডিএআই-এর পুরনো লিখিত বক্তব্য তুলে সরব হল তৃণমূল। রাজ্যের শাসকদলকে পাল্টা খোঁচা দিল বিরোধী বিজেপি-ও।

রাজ্যে SIR-এর কাজ শুরু হয়েছে। সেই আবহেই বুধবার রাজ্যের মুখ্য নির্বাচনী আধিকারিক মনোজ আগরওয়ালের সঙ্গে বৈঠক হয় আধার কর্তৃপক্ষ UIDAI-এর। UIDAI জানায়, রাজ্যের ৩৪ লক্ষ মৃত ভোটারের নাম আধার থেকে বাদ দেওয়া হয়েছে। আধার কার্ড নেই এমন ১৩ লক্ষ মৃতের সংখ্যাও পেশ করা হয়। রাজ্যের মুখ্য নির্বাচনী আধিকারিক দফতর সূত্রে জানা গিয়েছে, UIDAI–এর অধিকর্তারা পশ্চিমবঙ্গের প্রায় ৩২-৩৪ লক্ষ মৃত বাসিন্দার আধার নম্বর নিষ্ক্রিয় করা হয়েছে বলে CEO মনোজ আগরওয়ালকে অবহিত করেছেন এবং জানিয়েছেন এই নিষ্ক্রিয়তাকেই ভোটার তালিকা থেকে নাম বাদ দেওয়ার ভিত্তি হিসেবে ব্যবহার করা যাবে।
কিন্তু UIDAI নিজেই সংসদে জানিয়েছে যে, তারা রাজ্যভিত্তিক, বছর ভিত্তিক বা কারণভিত্তিক কোনও আধার নিষ্ক্রিয়করণের তথ্য সংরক্ষণ করে না। যদি সেটা সত্যি হয়, তাহলে কোন আইনগত বা প্রমাণের ভিত্তিতে এই বিপুল তথ্যপঞ্জী তৈরি করে হস্তান্তর করা হল? এ তো পুরোপুরি সংবিধানকে উপেক্ষা!

আরও পড়ুন: নজরে আল ফালহা বিশ্ববিদ্যালয়! ১৭ নম্বর বিল্ডিং ১৩ নম্বর রুমে কী কী হয়?

শাসকদলের আশঙ্কা, এই কায়দায় ‘পিছনের দরজা’ দিয়ে ভোটার তালিকা থেকে বৈধ ভোটারের নাম বাদ দেওয়ার ছক কষা হচ্ছে। বিহারের কথাই ধরুন—যেখানে নির্বাচন কমিশন খসড়া ভোটার তালিকায় হাজার হাজার মানুষকে “মৃত” ঘোষণা করেছিল, অথচ পরে দেখা যায় তাদের অনেকেই জীবিত। সেখানেই যদি এমন কাণ্ডকারখানা হয়ে থাকে, বাংলায় তো একইভাবে পরিকল্পনা মাফিক নাম বাদ দেওয়ার সম্ভাবনা রয়েছে। আমরা উদ্বিগ্ন যে, কোনও স্বচ্ছ পদ্ধতি কিংবা নিরপেক্ষ যাচাই ছাড়াই পরিচালিত এই তথ্যপঞ্জী, প্রচুর সংখ্যক ভোটারকে বঞ্চিত করার অস্ত্র হয়ে উঠতে পারে।

যদি একজন বৈধ ভোটারের নামও এই অস্বচ্ছ, যাচাই না করা তথ্যের ফলে মুছে যায়—তবে সেটাকে কেবল অপরাধ হিসেবে নয়, বরং রাজনৈতিক ষড়যন্ত্র হিসেবে দেখা হবে। আমরা এর শেষ দেখে ছাড়ব- আইনি পদক্ষেপ, গণ আন্দোলন সংগঠিত করব। যারা এই ষড়যন্ত্র করেছে, তাদেরকে ভোটবাক্সে এর মূল্য চোকাতে হবে।

দেখুন ভিডিও